## Pravilnik o izmjenama i dopunama Pravilnika o obavljanju ribolova pridnenom povlačnom mrežom koćom

### NN 136/1997 (16.12.1997.), Pravilnik o izmjenama i dopunama Pravilnika o obavljanju ribolova pridnenom povlačnom mrežom koćom

# MINISTARSTVO POLJOPRIVREDE I ŠUMARSTVA

Na temelju članka 17. stavka 2., članka 18. stavka 2., članka 48. stavka
3. točke 4., članka 49. stavka 1. točaka 1., 2. i 5. Zakona o morskom ribarstvu
("Narodne novine", br. 46/97 - pročišćeni tekst) ministar poljoprivrede
i šumarstva donosi

## **PRAVILNIK**

### **O IZMJENAMA I DOPUNAMA PRAVILNIKA O OBAVLJANJU RIBOLOVA PRIDNENOM POVLAČNOM MREŽOM KOĆOM**

Članak 1.

U Pravilniku o obavljanju ribolova pridnenom povlačnom mrežom koćom
("Narodne novine", br. 67/97 i 97/97) članak 12. mijenja se i glasi:

"Veličina oka ni na jednom dijelu pridnene koće ne smije biti manja
od 24 milimetra, a na košulji (pokrovu) ne smije biti manja od 46 milimetara."

Članak 2.

Članak 13. mijenja se i glasi:

"Iznimno od odredbe članka 12. ovoga Pravilnika, na zapadnoj obali Istre
od morske granice s Republikom Slovenijom od plićine Albanež u kursu 221°
u pravcu vanjske granice teritorijalnog mora Republike Hrvatske, u razdoblju
od 1. ožujka do 30. rujna, radi izlovljavanja muzgavaca dozvoljena je uporaba
pridnene koće kod koje otvor ni na jednom dijelu ne smije biti manji od
14 milimetara, a na košulji (pokrovu) ne smije biti manji od 28 milimetara."

Članak 3.

Iza članka 13. dodaje se novi članak 13a. koji glasi:

"Veličina oka pridnene koće izrađene od uzlovnog mrežnog tega mjeri
se u mokrom stanju od sredine jednog uzla do sredine drugog uzla dužinom
ispružene stranice oka mrežnog tega.

Veličina oka pridnene koće izrađene od bezuzlovnog mrežnog tega mjeri
se u mokrom stanju dužinom ispružene stranice oka između sredina dviju
spojnica oka mrežnog tega.

Prigodom mjerenja veličine oka iz stavka 1. i 2. ovoga članka mora se
izmjeriti najmanje deset (10) oka i na temelju tih mjerenja utvrditi srednju
vrijednost veličine oka."

Članak 4.

Članak 16. mijenja se i glasi:

"Povlastica za obavljanje ribolova pridnenom koćom na području unutrašnjeg
ribolova mora izdat će se samo u slučajevima:

1. kad se radi o plovilu koje udovoljava uvjetima navedenim u članku
8. stavku 1. i 3. ovoga Pravilnika i kojim se ribolov uz uporabu pridnene
koće obavljao prije stupanja na snagu ovoga Pravilnika.

2. kad se radi o plovilu u gradnji namijenjenom ribolovu uz uporabu
pridnene koće čija je gradnja započeta prije 20. travnja 1993. godine i
koje udovoljavaju uvjetima navedenim u članku 8. stavku 1. i 3. ovoga Pravilnika."

Članak 5.

Članak 17. mijenja se i glasi:

"Odredbe članka 12. ovoga Pravilnika primjenjivat će se od 1. siječnja
1999. godine".

Članak 6.

U članku 18. stavci 2. i 3. brišu se.

Članak 7.

Grafički prikaz načina mjerenja veličine oka uzlovnog i bezuzlovnog
mrežnog tega kod pridnene koće tiskani su uz ovaj Pravilnik i čine njegov
sastavni dio.

Članak 8.

Ovaj Pravilnik stupa na snagu danom objave u "Narodnim novinama".

Klasa: 011-02/97-01/315
Urbroj: 525-01-97-01
Zagreb, 11. prosinca 1997.

Ministar
poljoprivrede i šumarstva
**mr. Zlatko Dominiković,** v. r.

![](dodatni/368101.gif)

Pravilnik, NN 136/1997-1952